કિસાનોને ક્યારેક એવું લાગે છે કે, સરકાર ચમત્કાર વિના નમસ્કાર કરતી નથી. દા.ત. મહારાષ્ટ્રમાં છેલ્લાં ત્રણ વર્ષથી કિસાનો વ્યાજમાફીની માગણી કરતા હતા, પરંતુ દેવેન્દ્ર ફડણવીસની સરકારે દાદ દીધી નહોતી. પરંતુ નાગપુરથી મુંબઈ સુધી ખુલ્લા પગે જ્યારે લાખો ખેડૂતોએ પદયાત્રા કાઢી ત્યારે મુંબઈમાં બેઠેલી મહારાષ્ટ્ર સરકાર હચમચી ગઈ અને ગણતરીના કલાકોમાં ખેડૂતોની માગણીઓ સંતાષાઈ હતી, ખાસ કરીને વ્યાજમાફી અપાઈ ગઈ હતી. તદ્અનુસાર, ઉત્તરપ્રદેશમાં યોગી આદિત્યનાથ સરકારે શેરડીના ઉત્પાદકોને સબસિડી આપવાનો ધરાર ઇનકાર કર્યો હતો અને પાકિસ્તાનથી ખાંડ આયાત કરીને સસ્તા ભાવે વિતરણ કર્યું હતું. પણ જ્યારે કૈરાનાની પેટાચૂંટણીમાં ભાજપને કારમો પરાજય પ્રાપ્ત થયો એટલે તરત ખેડૂતોને ૧૦,૦૦૦ કરોડ રૂપિયાનું પેકેજ આપવાની જાહેરાત થઈ ગઈ. ટૂંકમાં, ચૂંટણીરૂપી આગ લાગે ત્યારે જ રાજકારણીઓ કૂવો ખોદે છે..